અખિલેષ યાદવે કૈરાનાની ચૂંટણી પછી ચૌધરી ચરણસિંહને પણ યાદ કર્યા હતા. ચરણસિંહના પુત્ર અજિત સિંહને રાજકારણ કરતાં બરાબર આવડ્યું નથી અને તેમણે વારસો સંભાળ્યો નહોતો, પરંતુ તેમનો દીકરો જયંત ચૌધરી હવે મેદાનમાં છે. તેનો અર્થ એ થયો કે મુલાયમ પુત્ર, અજિત પુત્ર અને સોનિયા પુત્ર ત્રણેય યુપીમાં ભાજપને માત્ર લોકસભામાં નહિ, વિધાનસભામાં પણ હરાવવા માગે છે. ચોથા લાલુ પુત્ર તેજસ્વી યાદવ પણ બિહારની પેટાચૂંટણીમાં નીતિશના જેડીયુને હરાવીને ખુશ હતા. તેમની ગણતરી જોકે ઊંધી વળે તેમ લાગે છે, કેમ કે નીતિશના પક્ષે એકાદ અઠવાડિયાથી નોટબંધીને યાદ કરીને, પહેલાં ટેકો આપ્યો હતો, પણ હવે તેના બુરા પરિણામો દેખાય છે તેમ કહીને ભાજપથી છેટું રાખવાની વાત કરવા માંડી છે. બિહારમાં ત્રીપાંખીયો જંગ થાય તો માત્ર ભાજપને જ ફાયદો થાય, તેજસ્વીને સીધા ફાઇટનો લાભ મળે નહિ.